**Līgums**

**Par IT drošības un datu aizsardzības pakalpojumu sniegšanu**

**RND/2018/L56 LTC-L-18-593**

*Pasūtītāja Līguma numurs Izpildītāja Līguma numurs*

Rīgā, 2018. gada 18.aprīlī

**Rojas novada dome,** reģistrācijas Nr.90002644930, turpmāk tekstā “Pasūtītājs”, juridiskā adrese: Zvejnieku iela 3, Roja, Rojas nov., LV-3264, kuras vārdā saskaņā ar Rojas novada pašvaldības nolikumu rīkojas domes priekšsēdētāja Eva Kārkliņa, no vienas puses,” un

**SIA „Lattelecom”**, reģistrācijas Nr.40003052786, turpmāk tekstā – “Izpildītājs”, juridiskā adrese: Rīga, Dzirnavu iela 105, LV – 1011, tās Valsts un pašvaldību segmentu daļas direktora Ivara Dzalbes personā, kurš rīkojas saskaņā ar pilnvaru Nr.28-7/2014, no otras puses,

abas kopā turpmāk tekstā sauktas kā “Līdzēji” vai katrs atsevišķi – “Līdzējs”, noslēdz šo līgumu, turpmāk tekstā – “Līgums”, un vienojas par sekojošo:

# **Līguma priekšmets**

1..1. Atbilstoši Līguma noteikumiem Pasūtītājs pasūta unIzpildītājs sniedz fizisko personu datu aizsardzības atbalsta un konsultāciju pakalpojumus un IT drošības pakalpojumus (turpmāk visi kopā tekstā – Pakalpojums) Pasūtītāja Rojas novada pašvaldības iestāžu) veiktās personas datu apstrādes atbilstības izvērtējums Eiropas Parlamenta un Padomes Regulai (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti (turpmāk – Regula), sniedzot apmācības un konsultatīvu atbalstu veicamiem uzlabojumiem personas datu apstrādē, saskaņā ar tehniskajā specifikācijā (pielikums Nr.1) noteiktajām prasībām un personas datu aizsardzības sistēmas uzturēšanu.Par konkrētiem izpildāmajiem uzdevumiem un sniedzamā Pakalpojuma detalizētu saturu, Pakalpojuma izpildes starptermiņiem, nodevumiem, kā arī citiem nosacījumiem Līdzēji vienojas, noformējot attiecīgu darba uzdevumu atbilstoši Līguma Pielikumā Nr.1 pievienotajam paraugam, turpmāk tekstā – Darba uzdevums, kas pēc tā abpusējas parakstīšanas kļūst par neatņemamu šī Līguma sastāvdaļu. Darba uzdevumu paraksta Līdzēju pilnvarotās personas.

* 1. Pakalpojuma izpildes termiņš tiek noteikts Darba uzdevumā.

# **Maksa par Pakalpojumu un norēķinu kārtība**

## Līdzēji vienojas, ka Pasūtītājs samaksā Izpildītājam par Pakalpojumiem EUR 29400,00 (divdesmit deviņus tūkstošus eiro, 00 centi), neieskaitot pievienotās vērtības nodokli. Līgumcenā iekļauti visi ar pakalpojumu sniegšanu un izpildi saistītos izdevumus, tai skaitā transporta un sakaru (telefonsarunas, internets, kurjera un pasta pakalpojumi u.c.) izmaksas, dokumentu pavairošanas izmaksas u.tml., kā arī visus iespējamos riskus, kas saistīti ar tirgus cenu svārstībām plānotā iepirkuma līguma izpildes laikā. Tai skaitā, pakalpojuma maksa par 1.posmu - Rojas novada pašvaldības iestāžu personas datu apstrādes atbilstības izvērtējumu ir EUR 5550,00 (pieci tūkstoši pieci simti piecdesmit eiro, 00 centi), pakalpojumu maksa par 2.posmu - Rīcības plāna izstrādi izvērtējumā konstatēto nepilnību novēršanai - EUR 4650,00 (četri tūkstoši seši simti piecdesmit eiro, 00 centi), 3.posmu – Personas datu aizsardzības uzturēšanu, saskaņā ar MK 2010.gada 30.novembra noteikumiem Nr.1075 (un citiem spēkā esošiem normatīviem aktiem) 24 (divdesmit četrus mēnešus) no nodošanas – pieņemšanas aktu parakstīšanas dienas par pakalpojumu 1.posma un 2.posma darbu izpildi, - EUR 19200,00 (deviņpadsmit tūkstoši divi simti eiro, 00 centi), neieskaitot pievienotās vērtības nodokli.

## Samaksa par sniegtajiem pakalpojumiem tiks veikta pa daļām: 20 % (divdesmit procenti) no pakalpojumu cenas par 1.posma un 2.posma izpildi, tas ir EUR 2040,00 (divi tūkstoši četrdesmit eiro, 00 centi) apmērā un pievienotās vērtības nodoklis no minētās summas, tiek samaksāti Izpildītājam 10 (desmit) darba dienu laikā) no līguma noslēgšanas dienas, un Izpildītājam iesniedzot Pasūtītājam rēķinu. Atlikušo summu 80% (astoņdesmit procenti) par pakalpojumu 1.posma un 2.posma izpildi vai EUR 8160,00 (astoņi tūkstoši viens simts sešdesmit eiro, 00 centi) apmērā un pievienotās vērtības nodoklis no minētās summas Pasūtītājs samaksās pēc līguma saistību attiecībā uz pakalpojumu 1.posmu un 2.posmu izpildi pilnīgas izpildes, 10 (desmit) darba dienu laikā), pēc tam kad puses būs parakstījušas darba nodošanas – pieņemšanas aktus un Izpildītājs iesniedzis Pasūtītājam rēķinu. Samaksa par Pakalpojumu 3.posma izpildi, tiks izmaksāta tiks izmaksāta pa daļām, 3.posma izpildes laikā, 24 (divdesmit četrās) līdzīgās daļās – katra daļa EUR 800,00 (astoņi simti eiro un 00 centu) apmērā un pievienotās vērtības nodoklis no minētās summas, 24 (divdesmit četrus) mēnešus, katru maksājumu izmaksājot, pēc Izpildītāja rēķina saņemšanas par iepriekšējo mēnesi, līdz nākamā kalendārā mēneša 5 (piektajam) datumam.

## Par jebkādiem papildus pakalpojumiem (t.sk. to apmaksu), kuri nav paredzēti Darba uzdevumā, Līdzēji vienojas atsevišķi, izdarot attiecīgus Līguma un/vai Darba uzdevuma grozījumus.

## Pakalpojuma cena norādīta bez pievienotās vērtības nodokļa, kura apmērs tiek aprēķināts maksājuma veikšanas brīdī saskaņā ar spēkā esošo pievienotās vērtības nodokļa likmi.

## Rēķinus par Pakalpojuma 1.posma un 2.posma galīgo izpildi Izpildītājs sagatavo, pamatojoties uz abpusēji parakstītiem Pakalpojuma nodošanas – pieņemšanas aktiem, turpmāk tekstā – Akts.

## Pēc Akta abpusējas parakstīšanas Izpildītājs rēķina izrakstīšanas dienā nosūta Pasūtītājam rēķinu elektroniskā formātā uz elektroniskā pasta adresi – roja@roja.lv.

## Pasūtītājam ir jāapmaksā Izpildītāja iesniegtais rēķins 10 (desmit) dienu laikā no rēķina izrakstīšanas dienas.

## Maksājuma summas ieskaitīšanas diena Izpildītāja bankas kontā uzskatāma par samaksas datumu.

# **Līguma termiņš un izbeigšana**

## Līgums stājas spēkā tā abpusējas parakstīšanas brīdī un ir spēkā līdz brīdim, kad pabeigta Līgumā noteikto Līdzēju saistību pilnīga izpilde.

## Izpildītājs Pakalpojumu sniedz, sākot ar Līguma spēkā stāšanās dienu, bet ne ātrāk, kā Līdzēji šajā Līgumā noteiktajā kārtībā ir vienojušies par Darba uzdevumu.

## Līdzējiem ir tiesības izbeigt Līgumu, savstarpēji rakstveidā vienojoties.

## Katram no Līdzējiem ir tiesības nekavējoties vienpusēji uzteikt šo Līgumu, ja otrs Līdzējs:

## 3.4.1. būtiski pārkāpj šī Līguma noteikumus un nenovērš otra Līdzēja rakstveidā norādītos pārkāpumus 3 (trīs) darba dienu laikā no rakstveida paziņojuma saņemšanas dienas;

## 3.4.2. otrs Līdzējs ar tiesas nolēmumu atzīts par maksātnespējīgu vai iestājusies tā faktiskā maksātnespēja, kuras dēļ Līdzējs nevar pildīt Līguma saistības, vai otrs Līdzējs ir iesniedzis tiesiskās aizsardzības procesa pieteikumu vai tas ir vienojies ar saviem kreditoriem par ārpustiesas tiesiskās aizsardzības procesa plānu.

## Līguma darbības izbeigšanās neatbrīvo Līdzējus no pielīgto norēķinu par faktiski sniegto Pakalpojumu, informācijas sniegšanas, konfidencialitātes un citu ar Līdzēju sadarbības pienācīgu izbeigšanu saistītu pienākumu attiecīgas izpildes.

# **Pakalpojuma izpildes vispārīgie noteikumi**

## Pakalpojuma izpildi Izpildītājs nodrošina atbilstoši Darba uzdevumam un Pasūtītāja sniegtajai informācijai. Ja objektīvu iemeslu dēļ Izpildītājs Darba uzdevumu nevar izpildīt saskaņā ar Darba uzdevumu, tad Izpildītājs par to laicīgi informē Pasūtītāju un Līdzēji rakstveidā vienojas par Darba uzdevuma grozījumiem.

## Par Darba uzdevuma ietvaros veiktajiem darbiem Izpildītājs sagatavo un kopā ar attiecīgajiem Pakalpojuma ietvaros radītajiem nodevumiem (turpmāk – “Nodevumi”) iesniedz parakstīšanai Pasūtītājam Aktu, kuru Pasūtītājs paraksta 5 (piecu) darba dienu laikā vai sniedz Izpildītājam savus objektīvi pamatotu trūkumu uzskaitījumu. Ja 5 (piecu) darba dienu laikā Pasūtītājs nenorāda uz Izpildītāja iesniegtā Akta trūkumiem vai neparaksta Aktu, tad Aktā minētie Izpildītāja darbi uzskatāmi par izpildītiem saskaņā ar Līgumu un Darba uzdevumu un apmaksājamiem pamatojoties uz Izpildītāja izrakstītu rēķinu.

* 1. Līdzēji apzinās un piekrīt, ka Pakalpojums tiek sniegts balstoties uz šādiem vispārīgajiem principiem:

4.3.1. Par Pasūtītāja kā personas datu pārziņa funkciju īstenošanu, pienākumu izpildi un par personas datu apstrādes un aizsardzības normatīvā regulējuma ievērošanu un nodrošināšanu (t.sk., bet ne tikai: noteikt personas datu apstrādes nolūkus, atbildēt par tiesiskā pamatojuma esamību, izpildīt datu subjekta pieprasījumus u.t.) saskaņā ar normatīvajiem aktiem ir atbildīgs Pasūtītājs, un Izpildītājs Pakalpojuma ietvaros sniedz Pasūtītājam atbalstu un konsultācijas, kas tam nepieciešamas minētā realizēšanai. Izpildītājs ar Līgumu neuzņemas atbildību un /vai pienākumu izpildi, kas izriet no Pasūtītāja pārziņa statusa, kā arī neuzņemas atbildību par normatīvo aktu ievērošanas nodrošināšanu Pasūtītāja organizācijā, Pasūtītāja kā pārziņa funkciju neizpildu un potenciālo atbildību (sankcijām) saistībā ar to;

4.3.2. Izpildītājs neuzņemas jebkādus vadības un ieviešanas pienākumus saistībā ar Pakalpojumu, tādejādi Izpildītājs nenes atbildību par Nodevumu izmantošanu, ieviešanu, piemērošanu, ievērošanu no Pasūtītāja darbinieku un līgumpartneru puses un/vai atbilstību jebkādiem Pasūtītāja izvirzītiem mērķiem vai nodomiem;

4.3.3. Izpildītājs sniedz Pakalpojumu, pamatojoties uz vispārpieejamo informāciju, Pasūtītāja Izpildītājam sniegto informāciju, t.sk., par Pasūtītāja noteiktajiem personas datu apstrādes nolūkiem, kā arī informāciju, kas Izpildītājam top zināma Pakalpojuma izpildes laikā, neveicot atsevišķas darbības šādas informācijas ieguvei;

4.3.4. Izpildītājam ir pienākums papildināt vai labot jebkuru no sagatavotajiem Nodevumiem saistībā ar apstākļiem, kuri Izpildītājam top zināmi, vai notikumiem, kuri notikuši pēc Nodevumu iesniegšanas visā laikā, kad Pasūtītājs sniedz 3.posma pakalpojumu;

4.3.5. Pakalpojuma sniegšanas ietvaros var rasties apstākļi, kuru rezultātā tiek traucētas vai apgrūtinātas visas Pasūtītāja interneta vietnes, IT infrastruktūra, tās noteiktas daļas un/vai cita Pakalpojuma ietvaros auditētā priekšmeta pienācīgas lietošanas iespējas daļēji vai pilnībā (piem. noteiktā laika periodā var būt traucēta pilnībā vai daļēja piekļuve Pasūtītāja interneta vietnei(-ēm), kuras darbība tiek pārbaudīta Pakalpojuma ietvaros). Pasūtītājs apzinās šādu seku iestāšanās iespējamību un šajā sakarā apņemas neizvirzīt jebkāda veida pretenzijas un/vai prasības pret Izpildītāju;

4.3.6. Izpildītājs Pakalpojuma ietvaros izmanto tādus personāla un tehnoloģiskos risinājumus (t.sk. trešo personu radītus un/vai piedāvātus programmatūras produktus), kurus tas pēc saviem ieskatiem uzskata par nepieciešamiem un/vai samērīgiem Pakalpojuma ietvaros noteikto uzdevumu sasniegšanai.

# **Līdzēju pienākumi**

## 5.1. Izpildītājs apņemas:

## 5.1.1. sniegt Pakalpojumu saskaņā ar Līgumu un Darba uzdevumu prasībām;

## 5.1.2. atbildēt par sniegtā Pakalpojuma atbilstību Līguma noteikumiem un Darba uzdevumā ietvertajām prasībām;

## 5.1.3. izmantot Pakalpojuma sniegšanā vienīgi atbilstošas kvalifikācijas darbaspēku;

## 5.1.4. sniegt savus skaidrojumus par iesniegtajiem Nodevumiem un/ vai izpildīt pamatotās trūkumu/ defektu novēršanas prasības;

## 5.1.5. savlaicīgi informēt Pasūtītāju par Darba uzdevuma izpildes laikā konstatētiem neparedzētiem ierobežojumiem vai apstākļiem, kas var ietekmēt Darba uzdevuma izpildes rezultātu.

## 5.2. Pasūtītājs apņemas:

## 5.2.1. savlaicīgi un pienācīgā apjomā sniegt Izpildītājam visu nepieciešamo informāciju, kas ir Pasūtītāja rīcībā un nepieciešama sekmīgai Darba uzdevuma izpildei. Gadījumā, ja Izpildītājs ir pieprasījis Līguma izpildei nepieciešamu informāciju un saprātīgi uzskatāms, ka Pasūtītājam ir jābūt pieejamai šādai informācijai un/vai tās saturs ir atkarīgs no Pasūtītāja atsevišķa lēmuma, tad Pasūtītāja pienākums ir to detalizētā izklāstā iesniegt ne vēlāk kā 2 (divu) darba dienu laikā (ja Darba uzdevumā nav paredzēts cits termiņš) pretējā gadījumā attiecīgo Nodevumu sagatavošanas termiņš tiek proporcionāli pagarināts par nokavēto laiku gadījumos, kad Pasūtītājs nenodrošina jebkādu pieeju, kas nepieciešama pakalpojuma izpildei. Informācijas pieprasījumiem ir jābūt precīziem un attiecināmiem uz konkrēto Darba uzdevumu. Līdzējiem ir atsevišķi jāvienojas par turpmāko Darba uzdevuma izpildes kārtību gadījumā, ja tā izpildei nepieciešamā informācija nav ne Izpildītāja, ne Pasūtītāja rīcībā un attiecīgās informācijas iztrūkums būtiski traucē un/vai padara neiespējamu Darba uzdevuma izpildi;

## 5.2.2. apņemas bez kavēšanās brīdināt Izpildītāju par jebkurām grūtībām, kas var ietekmēt Darba uzdevuma savlaicīgu izpildi;

## 5.2.3. nodrošināt Izpildītāja speciālistiem pieeju Pasūtītāja telpām, datortehnikai, IT resursiem, personālam, informācijai un citiem Pasūtītāja rīcībā esošajiem resursiem, kurus Izpildītājs pieprasa un kuri ir nepieciešami šī Līguma izpildei;

## 5.2.4. 5 (piecu) darba dienu laikā veikt Izpildītāja pieņemšanai iesniegto Nodevumu izvērtēšanu to atbilstībai Līgumā noteiktajām prasībām;

## 5.2.5. iecelt atbilstoši kvalificētu personu, kas būs atbildīga par Pakalpojuma pārraudzību apzinoties, ka Pasūtītājs ir atbildīgs par visiem vadības lēmumiem saistībā ar Pakalpojumu un Nodevumu izmantošanu, ieviešanu vai atbilstību Pasūtītāja izvirzītajiem mērķiem;

## 5.2.6. nodrošināt, ka tā sniegtā vai tā uzdevumā sniegtā informācija visos būtiskajos aspektos būs pareiza un pilnīga. Pasūtītāja pienākums ir nodrošināt, ka šajā punktā minētās informācijas sniegšana Izpildītājam nav saistīta ar jebkādiem autortiesību vai kādu citu trešo personu tiesību pārkāpumiem;

## 5.2.7. aizsargāt Izpildītāju pret jebkādām trešo personu prasībām un segt jebkādas no šīm prasībām izrietošās saistības, zaudējumus, izmaksas un izdevumus (tajā skaitā pamatotas ārējās un iekšējās juridiskās izmaksas), kas radušās, kādai trešajai personai:

## 5.2.7.1. izmantojot vai paļaujoties uz jebkādu Pakalpojuma ietvaros Izpildītāja radīto Nodevumu, kuru šāda trešā persona saņēmusi no Pasūtītāja;

## 5.2.7.2. ceļot pretenzijas pret Izpildītāju par tā Pakalpojuma ietvaros veikto darbību tiesisko pamatu sakarā ar to, ka Pasūtītājam nepiemīt nepieciešamās tiesības un/vai trešo personu saskaņojumi visu vai daļas ar Pakalpojumu saistīto Pasūtītāja aktivitāšu veikšanai attiecībā uz konkrēto Darba uzdevumā norādītās interneta vietnes, IT infrastruktūras, tās noteiktas daļas un/vai cita Pakalpojuma ietvaros auditētā priekšmeta;

## 5.2.8. nodrošināt, ka Pakalpojuma izpildes ietvaros Izpildītājam iesniegtie un/vai padarītie par pieejamiem Pasūtītāja kā pārziņa rīcībā esošie fizisko personu dati, tiek iesniegt vai padarīti pieejami Izpildītājam Fizisko personu datu aizsardzības likuma noteiktajā kārtībā (t.sk. Pasūtītājs ir nodrošinājis atbilstošas datu subjektu piekrišanas).

* 1. Izpildītājam ir tiesības:
		1. paļauties, ka Pasūtītāja sniegtā informācija ir pilnīga un patiesa;
		2. nepieciešamības gadījumā piesaistīt Pakalpojumu sniegšanai apakšuzņēmējus, rakstveidā par to informējot Pasūtītāju un uzņemoties visu atbildību par apakšuzņēmēja veiktajiem darbiem, kā arī Izpildītājs ir atbildīgs par šo apakšuzņēmēju Līgumā noteikto konfidencialitātes prasību ievēršanu;
		3. pārtraukt Pakalpojuma sniegšanu gadījumā, ja ir saņemtas trešo personu pretenzijas un/vai iestājas citi Izpildītāja ieskatā Pakalpojuma sniegšanu apgrūtinoši apstākļi. Šādā gadījumā Pasūtītājam ir pienākums pēc Izpildītāja pieprasījuma nekavējoties sniegt visu nepieciešamo informāciju trešo personu pretenziju atrisināšanai un/vai veikt nepieciešamās darbības Pakalpojuma sniegšanu traucējošo apstākļu novēršanai. Ja 3 (trīs) darba dienu laikā no Izpildītāja paziņojuma saņemšanas dienas Pasūtītājs nav izpildījis savu šajā punktā pielīgto pienākumu, tad Izpildītājs ir tiesīgs nekavējoties Līgumu uzteikt, saņemot no Pasūtītāja Pakalpojuma maksu pilnā apmērā.

# **Īpašumtiesības**

## Pasūtītājam ir ekskluzīvas lietošanas tiesības uz Nodevumu/Nodevumiem pēc to pilnīgas apmaksas, ja vien Līdzēji nav vienojušies par pretējo vai pretējais neizriet no trešo personu iepriekš pastāvošajām intelektuālā īpašuma tiesībām.

## Neraugoties uz 6.1.apakšpunktā norādīto:

## jebkādi Pakalpojuma ietvaros Pasūtītājam iesniegtie Nodevumi (t.sk. sniegtā informācija, ieteikumi, rekomendācijas vai jebkāds cits jebkura šī Līguma ietvaros sniegta ziņojuma, prezentācijas vai kāda cita paziņojuma saturs) paredzēti tikai un vienīgi Pasūtītāja iekšējai lietošanai;

## Pasūtītājs bez pamatota iemesla, kas izriet no Nodevuma ieteikumu un rekomendācijas piemērošanu Pasūtītāja vajadzībām, nedrīkst nevienam atklāt Nodevumu saturu (t.sk. jebkādas Nodevuma daļas vai saturu) vai atsaukties uz Izpildītāju.

#

# **Konfidencialitāte**

## Līdzēji apņemas aizsargāt, neizplatīt un bez iepriekšējas savstarpējas rakstiskas saskaņošanas neizpaust trešajām personām pilnīgi vai daļēji Līguma saturu, citu ar tā izpildi saistītu dokumentu saturu, informāciju, kas iegūta Līguma noteikumu izpildīšanas procesā, kā arī Līdzēju rīcībā esošo tehnisko, komerciālo un citu informāciju par otru Līdzēju un tā darbību, izņemot Latvijas Republikas tiesību aktos paredzētajos gadījumos.

## Līdzēji apņemas nodrošināt iepriekš minētās informācijas neizpaušanu no savu darbinieku, pilnvaroto pārstāvju un profesionālo konsultantu puses. Līdzēji ir savstarpēji atbildīgi par šajā Līgumā paredzēto konfidencialitātes noteikumu pārkāpšanas rezultātā radīto zaudējumu atlīdzināšanu.

* 1. Par konfidenciālu netiek uzskatīta šāda informācija:
		1. ja pirms informācijas saņemšanas no otra Līdzēja tā atradās Līdzēja rīcībā vai bija tai zināma un ja uz šo informāciju tās saņemšanas laikā nebija attiecināts konfidencialitātes nosacījums;
		2. kas ir likumiskā veidā saņemta vai kļuvusi pieejama Līdzējam no avota, kas nav otrs Līdzējs, un kas pirms šīs informācijas saņemšanas nav bijusi Līdzēja rīcībā.
	2. Līdzēja pienākums ir nodrošināt, ka konfidenciālā informācija būs pieejama tikai tiem Līdzēja darbiniekiem, amatpersonām, kuriem tā ir nepieciešama, lai Līdzējs izpildītu ar šo Līgumu uzliktās saistības, kā arī nodrošināt, ka Līdzēja amatpersonas, darbinieki, kuri izmantos Līdzēja konfidenciālo informāciju, saņems un izmantos to vienīgi šī Līguma izpildes nodrošināšanai un tikai nepieciešamajā apjomā.
	3. Ikviens no Līdzējiem saziņai vai informācijas nosūtīšanai drīkst izmantot elektroniskos datu nesējus, un šāda datu nesēju izmantošana nav uzskatāma par Līgumā noteikto konfidencialitātes prasību pārkāpumu.
	4. Konfidencialitātes noteikumi darbojas šī Līguma darbības laikā, kā arī 3 (trīs) gadus pēc Līguma darbības beigām.
	5. Izpildītājs ir tiesīgs bez saskaņošanas ar Pasūtītāju nodot ar šo Līgumu saistīto vispārīgo informāciju (t.i. Līguma saturs un Līdzēju sarakste dotā Līguma sakarā) Izpildītāja saistītajiem uzņēmumiem (t.i. komersantiem, kuru izšķirošā ietekmē atrodas Izpildītājs vai kuri atrodas Izpildītāja izšķirošā ietekmē), nodrošinot šajā Līgumā paredzēto konfidencialitātes saistību ievērošanu no saņēmēju puses.

# **Līdzēju atbildība**

## Ja Pasūtītājs neveic savlaicīgi Pakalpojuma apmaksu, tad Pasūtītājs maksā Izpildītājam līgumsodu 0,1% apmērā no nokavētā maksājuma summas par katru maksājuma kavējuma dienu. Puses vienojas, ka kopējā līgumsoda summa nevar būt lielāka par 10% no attiecīgajā rēķinā norādītās Pakalpojuma maksas.

## Līdzēji ir atbildīgi par savu Līgumā paredzēto saistību pilnīgu un pienācīgu izpildi un tiešo zaudējumu nodarīšanas gadījumā tos atlīdzina pilnā apmērā (izņemot neiegūto peļņu, negūtos ieņēmums un netiešos zaudējumus) saskaņā ar Latvijas Republikas tiesību aktu prasībām.

## Jebkurš no Līdzējiem atbild par tā pilnvarotu personu vai darbinieku vainojamas rīcības rezultātā otram Līdzējam nodarītajiem tiešajiem zaudējumiem. Vienlaikus puses vienojas, ka Izpildītājs nav atbildīgs par tiešajiem zaudējumiem, kas radušies Pasūtītājam trešo personu prasību vai valsts institūciju uzlikto sodu rezultātā, izņemot, ja minētie tiešie zaudējumi radušies Izpildītāja prettiesiskas rīcības dēļ. Kopējā katras Puses atbildība pret otru Pusi šī Līguma neizpildes vai nepienācīgas izpildes sakarā nevar pārsniegt Līguma summu.

## Jebkādas prasības, kas attiecas uz Pakalpojumu vai kādā citādā veidā saistītas ar šo Līgumu, Pasūtītājam ir Izpildītājam jāiesniedz ne vēlāk kā 1 (viena) mēneša laikā no attiecīgā Darba uzdevuma izpildes vai attiecīgā Līguma pārkāpuma konstatācijas brīža.

## Līgumsoda samaksa neatbrīvo Līdzējus no Līgumā pielīgto saistību izpildes un tiešo zaudējumu atlīdzināšanas.

## Neviens no Līdzējiem nedod otram Līdzējam tiesības izmantot tā tirdzniecības/preču zīmes, tirdzniecības nosaukumus vai citu intelektuālo īpašumu jebkādā reklāmā vai publikācijā bez otra Līdzēja iepriekšējas rakstiskas piekrišanas, ja vien Līgumā nav paredzēts citādāk.

8.7. Ja viena Līdzēja saistību izpildes nokavējums liedz otram Līdzējam veikt savlaicīgu saistību izpildi, tad otra Līdzēja saistību izpildes termiņš var tikt pagarināts par pirmā Līdzēja nokavēto laika posmu, par ko Līdzēji vienojas atsevišķi. Pasūtītājs ir tiesīgs piemērot izpildītājam līgumsodu 5% (piecu procentu) apmērā no kopējās līgumcenas, ja Pasūtītājs ir vienpusēji izbeidzis iepirkuma līgumu Nolikuma 12.5.1. līdz 12.5.3.punktā noteiktajā gadījumā.

8.8. Ja ir iestājušies apstākļi, kas saskaņā ar iepirkuma līgumu dod Pasūtītājam tiesības Izpildītājam piemērot līgumsodu, tad Pasūtītājs līgumsodu ietur no Izpildītājam izmaksājamās atlīdzības vai pieprasa no Izpildītāja, ja Pasūtītājs ir samaksājis Izpildītājam visu atlīdzības summu.

8.9. Izpildītājs, nosūtot Pasūtītājam rakstisku paziņojumu, var atteikties no iepirkuma līguma izpildes pamatotu iemeslu dēļ, pie nosacījuma, ka Izpildītājs pirms tam veic nepieciešamos pasākumus, lai novērstu katru iespējamo kaitējumu Pasūtītāja interesēm. Pamatots iemesls iepirkuma līguma pārtraukšanai no Izpildītāja puses ietver rēķinu neapmaksāšanu vai jebkuru faktu vai apstākli, kas padarītu Izpildītāja tālāku pakalpojuma sniegšanu neiespējamu. Šajā gadījumā iepirkuma līgums uzskatāms par izbeigtu 5.(piektajā) dienā no Izpildītāja paziņojuma par vienpusēju atkāpšanos no iepirkuma līguma nosūtīšanas dienas Pasūtītājam.

8.10. Puses, atsakoties no iepirkuma līguma izpildes, visus iepirkuma līgumā noteiktos maksājumus samaksā otrai pusei, ne vēlāk kā 30 (trīsdesmit) dienu laikā no iepirkuma līguma izbeigšanas dienas.

# **Nepārvarama vara**

## Līdzēji nav atbildīgi par Līguma saistību neizpildi vai nepienācīgu izpildi, ja šāda neizpilde vai nepienācīga izpilde radusies nepārvaramas varas rezultātā. Par nepārvaramu varu Līdzēji uzskata ugunsgrēkus, dabas katastrofas, militāru agresiju, streikus, grozījumus Latvijas Republikas tiesību aktos, valsts institūciju Līdzējiem saistošos lēmumus un citus nepārvaramas varas izpausmes veidus, kas traucē izpildīt Līgumu, un kas nav izveidojušies kā Līdzēju darbības vai bezdarbības tiešas vai netiešas sekas, kurus Līdzēji nav paredzējuši un nav varējuši paredzēt, noslēdzot Līgumu.

## Ja iestājas nepārvaramas varas apstākļi, Līdzējam ir pienākums nekavējoties mutiski informēt Līgumā norādīto otra Līdzēja atbildīgo darbinieku, kā arī ne vēlāk kā 5 (piecu) darba dienu laikā pēc minēto iemeslu konstatēšanas iesniegt rakstveida paziņojumu otram Līdzējam. Paziņojumā jāraksturo apstākļi, kā arī to ietekmes vērtējums attiecībā uz savu pienākumu izpildi saskaņā ar Līgumu un izpildes termiņu. Paziņojumā jānorāda termiņš, kad būs iespējams turpināt Līgumā paredzēto pienākumu izpildi.

# **Strīdu izskatīšanas kārtība**

## Nekādi strīdi vai domstarpības neatbrīvo Līdzējus no savstarpējo saistību izpildes saskaņā ar šo Līgumu.

## Strīdus un domstarpības Līdzēji apņemas risināt sarunu ceļā, savstarpēji vienojoties. Ja vienošanās netiek panākta, strīda izskatīšana notiek tiesā Latvijas Republikas tiesību aktos noteiktajā kārtībā.

# **Citi noteikumi**

## Līgums atspoguļo Līdzēju vienošanos attiecībā uz Līguma priekšmetu un atceļ visas iepriekšējās sarunas, saraksti un vienošanās attiecībā uz Līguma priekšmetu, kas pastāvējušas starp Līdzējiem līdz Līguma parakstīšanai.

## Līguma noteikumi ir saistoši Līdzējiem un pilnā apmērā pāriet uz Līdzēju saistību un tiesību pārņēmējiem.

## Līgums ir sastādīts un izskatāms saskaņā ar Latvijas Republikas tiesību aktiem.

## Visi Līguma grozījumi ir noformējami rakstveidā un stājas spēkā, kā arī kļūst par Līguma neatņemamu sastāvdaļu ar brīdi, kad tos parakstījuši abi Līdzēji.

## Līdzēji garantē, ka viņu pārstāvjiem ir pienācīgas tiesības parakstīt Līgumu un uzņemties tajā paredzēto saistību izpildi.

## Līdzēju pilnvarotās personas, kuras ir pilnvarotas parakstīt Darba uzdevumus, saskaņot darbu apjomus un akceptēt to izpildi, parakstīt Aktus, saņemt un nosūtīt paziņojumus:

## Pasūtītāja pilnvarotā persona: Rojas novada domes izpilddirektors Jānis Pūce, tālr. 63220836; 27052492, e-pasts: janis.puce@roja.lv;

##  Izpildītāja pilnvarotā persona: Dainis Lukaševičs, Datu aizsardzības projektu vadītājs, T: 25544432, e-pats: Dainis.Lukasevics@lattelecom.lv;

## Paziņojumi starp Līdzējiem, izņemot Darba uzdevumā paredzēto Nodevumu nodošanu, ir veicami tikai rakstveidā un ir nododami personīgi attiecīgā Līdzēja pārstāvim vai nosūtāmi pa pastu ierakstītā vēstulē uz Līdzēja, kuram paziņojums ir adresēts, juridisko adresi, kura ir norādīta Līgumā vai kuru Līdzējs vēlāk ir paziņojis Līgumā noteiktajā kārtībā.

## Ja paziņojums tiek nosūtīts pa pastu, uzskatāms, ka tas ir saņemts 3. (trešajā) darba dienā pēc pasta zīmogā norādītā datuma par ierakstītas vēstules pieņemšanu pastā. Ja paziņojums tiek nodots Līdzējam personīgi, uzskatāms, ka tas ir saņemts brīdī, kad attiecīgais paziņojums ir izsniegts attiecīgajam Līdzējam pret parakstu.

## Par Līgumā ietverto Līdzēju rekvizītu maiņu Līdzēji informē viens otru 10 (desmit) dienu laikā no izmaiņu spēkā stāšanās. Ja kāds no Līdzējiem neinformē otru Līdzēju par savu rekvizītu maiņu šajā Līgumā noteiktajā termiņā, tas uzņemas atbildību par tiešajiem zaudējumiem, kas šajā sakarā varētu rasties otram Līdzējam.

## Līgums ir parakstīts 2 (divos) eksemplāros latviešu valodā uz 10 (desmit) lapām, ieskaitot 1 (vienu) pielikumu (Darba uzdevums), un nodots katram no Līdzējiem. Abiem Līguma eksemplāriem ir vienāds juridiskais spēks.

# **Līdzēju rekvizīti un paraksti**

|  |  |
| --- | --- |
| **Pasūtītājs:****Rojas novada dome**Reģ. Nr.90002644930Adrese:Zvejnieku iela 3, Roja,Rojas nov., LV 3264Banka: Swedbank ASKonta Nr.:LV95HABA0551022109166Kods: HABALV22\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Eva Kārkliņa | **Izpildītājs:****SIA „Lattelecom”** Reģ. Nr.: 40003052786Adrese: Dzirnavu ielā 105, Rīgā,LV-1011 , Banka: A/s “SEB banka” Konta Nr.: LV83UNLA0002001469375Bankas kods: UNLALV2X\_\_\_\_\_\_\_\_\_\_\_\_\_\_\_\_\_\_\_\_  Ivars Dzalbe |

1.**Pielikums Līgumam**

**RND/2018/L56 LTC-L-18-593**

*Pasūtītāja Līguma numurs Izpildītāja Līguma numurs*

**Darba uzdevums**

Rīgā, 2018. gada 18. aprīlī

**Rojas novada dome,** reģistrācijas Nr.90002644930, turpmāk tekstā “Pasūtītājs”, juridiskā adrese: Zvejnieku iela 3, Roja, Rojas nov., LV-3264, kuras vārdā saskaņā ar Rojas novada pašvaldības nolikumu rīkojas domes priekšsēdētāja Eva Kārkliņa, turpmāk tekstā – Pasūtītājs, no vienas puses, un

**SIA „Lattelecom”**, tās pilnvarotās personas - Valsts un pašvaldību segmentu daļas direktora Ivara Dzalbes personā, turpmāk tekstā – Izpildītājs, no otras puses,

abi kopā saukti Līdzēji, pamatojoties uz 2018. gada 18. aprīļa līgumu **RND/2018/L56 (***Pasūtītāja Līguma numurs),***LTC-L-18-593** *(Izpildītāja Līguma numurs)* par IT drošības un datu aizsardzības pakalpojumu sniegšanu, vienojas par šādu Darba uzdevumu:

Uzdevuma izpildes ietvaros veicamie darbi un nodevumi:

**Pakalpojuma sniegšanas mērķis:**

Veikt Pasūtītāja veiktās personas datu apstrādes atbilstības izvērtējumu Eiropas Parlamenta un Padomes Regulai (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti, sniegt konsultatīvu atbalstu veicamiem uzlabojumiem personas datu apstrādē un personas datu aizsardzības sistēmas uzturēšanu.

**Pakalpojuma apraksts**

Pakalpojums sastāv no 3 (trīs) posmiem:

**1.posms**

**Rojas novada pašvaldības iestāžu personas datu apstrādes atbilstības izvērtējums**

1. Pasūtītāja personas datu apstrādes atbilstības novērtēšana atbilstoši Regulas prasībām, neaprobežojoties tikai un vienīgi ar zemāk uzskaitītām darbībām:
	1. Pasūtītāja darbības procesu un dokumentācijas, kas saistīta ar personas datu apstrādi, analīze t.sk., politiku, procedūru jeb kārtību, līgumu, darbinieku personāllietu noteikumu u.tml.;
	2. ar personas datu apstrādi saistītu procesu inventarizācija, identificējot personas datu apstrādes vietas, veidus, datu apstrādes pamatu un tml.;
	3. IT sistēmu, iekšējā tīkla, auditācijas pierakstu, tiesību piekļuves kontroles un datu plūsmu atbilstības novērtēšana – arhitektūras un personas datu apstrādes procesu kontekstā atbilstoši Regulā ietvertajām prasībām;
	4. ar personas datu apstrādi saistīto darbības risku identificēšana un novērtēšana;
	5. konsultācijas par citiem ar iepirkuma priekšmetu saistītiem jautājumiem.
2. Darba uzdevuma 1. daļas izpildes metodes un nodevumi:
	1. par personas datu apstrādi atbildīgā personāla intervijas (struktūrvienību vadītāji, procesu īpašnieki utt.), kā arī citas ar Pasūtītāju saskaņotas metodes;
	2. datu plūsmu identificēšana un to raksturojums (datu iegūšanas veidi, datu glabāšanas termiņi, datu apstrāde, datu apstrādes operatori, utt.);
	3. videonovērošanas veikšanas novērtējums;
	4. dokumentēta personas datu apstrādes nepilnību identificēšana un risku novērtēšana;
	5. dokumentēts Pasūtītāja veiktās fizisko personas datu apstrādes atbilstības izvērtēšana;
	6. izvērtējuma kopsavilkums.

**2. posms**

**Rīcības plāna izstrāde izvērtējumā konstatēto nepilnību novēršanai**

1. Rīcības plāna izstrāde Regulas prasību atbilstības nodrošināšanai:
	1. Rīcības plāna izstrāde, iekļaujot procesus, to savstarpējo sasaisti, atbildības, izpildes prioritāti, veicamo pasākumu izpildes termiņu laika plāna sagatavošanu, kas vērsti uz Pasūtītāja darbības atbilstības Regulas prasībām nodrošināšanu;
	2. rekomendāciju sagatavošana attiecībā uz datu reģistra, procedūru un kārtību, procesu aktualizāciju, veidojot pamatotu saturu vadības lēmumu pieņemšanai;
	3. juridisku formulējumu izstrāde Pasūtītāja normatīvajiem dokumentiem, piemēram, procedūrām (kārtībām), līgumu un veidlapu veidnēm u.tml., nodrošinot personas datu aizsardzības prasību izpildi;
	4. juridiska rakstura rekomendāciju/tiesiskuma pamatojumu izstrāde departamentu pārziņā esošu dokumentu glabāšanas un arhivēšanas procesam, kas nodrošina spēkā esošā normatīvā regulējuma un Regulas prasību izpildi samērīgā un izmaksu efektīvā veidā;
	5. Konsultācijas par citiem ar iepirkuma priekšmetu saistītiem jautājumiem.
2. Darba uzdevuma 2. daļas izpildes metodes un nodevumi:
	1. Rīcības plāna satura sagatavošana atbilstoši nepilnību konstatējumiem un to novēršanas prioritātēm;
	2. Rīcības plāna izstrādē jāņem vērā Pasūtītāja plānotās vai uzsāktās aktivitātes (projektus – piemēram, IT sistēmu maiņas vai atjaunošanas projekti) darbības procesu uzlabošanas un IT attīstības jomās;
	3. darba izpildes ietvaros izstrādātos juridiskos formulējumus (līgumiem, veidlapām u.c. dokumentiem) jāsaskaņo ar Pasūtītāju;
	4. dokumentēt Rīcības plānu konstatēto nepilnību novēršanai ar noteiktām prioritātēm, riskiem un termiņiem;
	5. juridiska rakstura rekomendācijas/pamatojums Pasūtītāja dokumentu departamentu pārziņā esošu dokumentu glabāšanas un arhivēšanas procesam.

**3. posms**

**Personu datu aizsardzības uzturēšana saskaņā ar MK 2010.gada 30.novembra noteikumiem Nr.1075**

1. Sadarbojoties ar Pasūtītāju - plānot, koordinēt un organizēt iestādes kā pārziņa personas datu aizsardzības drošības pasākumus noteiktajās atbildības jomās, veicot šādus pienākumus:

5.1. piedalīties personas datu drošības stratēģijas izstrādē un īstenošanā;

5.2. sniegt konsultatīvu un organizatorisku atbalstu drošības risku identificēšanā, analizē un pasākumu ieviešanā risku mazināšanai un novēršanai personas datu aizsardzībā;

5.3.organizēt un pārraudzīt iestādes darbu personas datu aizsardzības jomās.

6. Uzraudzīt, vai tiek ievērota Regula un citi Eiropas Savienības vai dalībvalstu noteikumi par datu aizsardzību.

7. Sadarboties ar uzraudzības iestādēm un būt par kontaktpersonu jautājumos, kas saistīti ar personas datu apstrādi.

8. Konsultēt iestādes darbiniekus jautājumos, kas saistīti ar personas datu

aizsardzības drošības pasākumiem, kā arī par iespējamiem drošības incidenta

gadījumiem ziņot uzraudzības iestādēm. Informēt iestādi par ietekmes novērtējuma izstrādes nepieciešamību, sniedzot metodisku un konsultatīvu atbalstu.

 9. Veikt ietekmes novērtējuma pēcpārbaudi un tā atbilstību Regulas un citiem Eiropas Savienības vai dalībvalstu noteikumiem par datu aizsardzību.

**Pakalpojuma izpildes nosacījumi**

Pakalpojuma izpildes realizācijā ir veicama ievērojot šādus nosacījumus:

1. Pakalpojuma izpildes laiks Darba uzdevuma 1. un 2.daļā noteiktajam pakalpojumam – ne ilgāk kā 60 (sešdesmit) darba dienu laikā no līguma noslēgšanas brīža.
2. Pakalpojuma izpildes laiks Darba uzdevuma 3.daļā noteiktajam pakalpojumam – 24 (divdesmit četrus mēnešus) no nodošanas – pieņemšanas aktu parakstīšanas dienas par pakalpojumu 1.posma un 2.posma darbu izpildi .
3. Pakalpojuma izpildes vieta – Zvejnieku iela 3, Roja, Rojas novads, LV - 3264.
4. Pakalpojuma izpildes ietvars – atbilstoši Izpildītāja nosacījumiem, kuri ir pietiekami un visaptveroši, lai sekmīgi tiktu realizēti visi darba uzdevumi.

Kopējais uzdevuma izpildes termiņš (prognozētais):27 (divdesmit septiņi)mēneši.

Uzdevuma izpildei piesaistītie Līdzēju speciālisti:

## No Izpildītāja puses – Dainis Lukaševičs, Datu aizsardzības projektu vadītājs, T: 25544432, e-pats: Dainis.Lukasevics@lattelecom.lv.

1. No Pasūtītāja puses – Rojas novada domes izpilddirektors Jānis Pūce, tālr. 63220836; 27052492, e-pasts: janis.puce@roja.lv.

Darba uzdevuma pasūtītājs:

Šo Darba uzdevumu ir apstiprinājušas abi Līdzēji, un Darba uzdevums ir pieņemts izpildei.

|  |  |
| --- | --- |
| **Pasūtītājs:****Rojas novada dome**Reģ. Nr.90002644930Adrese:Zvejnieku iela 3, Roja, Rojas nov., LV 3264Banka: Swedbank ASKonta Nr.:LV95HABA0551022109166Kods: HABALV22\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Eva Kārkliņa | **Izpildītājs:****SIA „Lattelecom”** Reģ. Nr.: 40003052786Adrese: Dzirnavu ielā 105, Rīgā,LV-1011 , Banka: A/s “SEB banka” Konta Nr.: LV83UNLA0002001469375Bankas kods: UNLALV2X\_\_\_\_\_\_\_\_\_\_\_\_\_\_\_\_\_\_\_\_ Ivars Dzalbe |

DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU